יוסף המספר

ביוגרפיה

נולד להורים חילוניים ממוצא יהדות רומניה. אביו היה קצין בחיל האוויר ואימו הייתה זמרת סופראנו. גדל בצפון הישן של תל אביב. למד בבית הספר "גרץ" בתל אביב ובבית הספר א.ד גורדון בהרצליה. כבר בילדותו נמשך לסיפורים: הוא שהה בילדותו אצל סבתו האוסטרו-הונגרית שהרבתה לספר לו סיפורים, ואביו נהג לקחת אותו לחנויות הספרים ולבחור ספרים לבד.
כשהיה בן 22 יצא למסע שארך שבע שנים באירופה, דרום אמריקה, האיים הקאריביים ועוד. בשנים אלו עסק בין השאר קליעת מושבי קש, גריפ בהפקות קולנוע, חותך יהלומים, מוכר אבטיחים, וכורך ספרים. כשחזר היה שותף יחד עם חבר בבית חרושת למרזבים. לילה אחד כשהלך ברחוב, שכנה מבוגרת שלו שידעה שהוא אוהב סיפורים אמרה לו שנפתח קורס למספרי סיפורים וכדאי לו ללכת. יוסף השתתף במשך שנה בקורס לצד 40 גננות.

טלוויזיה

בהפקת התוכנית "מסיבת גן" שהנחה ירון לונדון חיפשו מספר סיפורים שיקריא סיפור קצר לקראת סוף כל פרק. מלהקת הילדים הייתה גננת שהעסיקה את יוסף בגן שלה והיא הזמינה אותו להפקה. בין השנים 1989 – 1991 הגיש יוסף המספר פינה קבועה בה סיפר סיפורי עמים מכל העולם. על כך סיפר יוסף: "כשהגעתי לאודישנים ראיתי שם את ענקי התיאטרון הישראלי. לא חשבתי להגיע לטלוויזיה, זה בכלל לא היה בחלומות שלי. הייתי נבוך מאוד, חיכיתי רק לסיים וללכת משם. למחרת הודיעו לי שהתקבלתי. הייתי בטוח שהם השתגעו. המלהקים אמרו לי: כולם היו אמנם שחקנים, אבל אתה היית אמיתי".
ב-1991 הופיע בסרט "כמו גדולים" - קלטת וידאו ביתית לילדים משיריו של הזמר אריק איינשטיין. בקלטת יוסף המספר מספר לילדים סיפור על ילד שהתעקש לישון עם בעלי חיים שונים (ולא רק מתקבלים על הדעת ככלב וחתול) בבית סבתו והתקשה לישון משום שדבר מה הפחיד אותו - דבר מה שהסתבר לו ולקהל הצופים שהוא דלת חורקת ולא יותר.
ב-2004 עלתה בערוץ 2 סדרת הטלוויזיה "יוסף המספר על הכרים". באותה שנה השתתף בתוכנית "שלום כיתה א'" ששודרה בטלוויזיה החינוכית.
בשנת 2002 הוציא את הסרט "באוהלו של יוסף המספר - הסנדלר המאושר". את הסרט ביימה אורנה סלע, הפיקה וליהקה שרה בר סלע, וניהל מוזיקלית חנן בר סלע. הסרט יצא בהוצאת "גל סטאר" בני ברק.
בשנת 2008 הגיש בערוץ הידברות את התוכנית "סיפורי עמים" בה אירח מוזיקאים. בין האורחים בתוכנית היו: עודד דוד, א גרוייסע מציאה (נדב בכר ואורן צור), המדרגות, אבי פיאמנטה, אהרון רזאל, יוסף קרדונר, רואי לוי, יאיר גדסי, לייזר לויד, יעקב לב שמח, שמואל רוזבהן, עמוס יפרח, אריק שחר, ירון עוז, רמי גורן, אריאל כהן ואבי אוחיון.

מופעים

יוסף מספר בעברית, אנגלית, צרפתית וגרמנית.
העלה את המופע "סיפורים חסידיים" בליווי טריו הבעל שם טוב: יוסף המספר בליווי 2 כלייזמרים: חנן בר סלע - קלרינט ומולה סייביץ - פסנתר.
העלה לצד המאייר איתן קדמי את המופע "סיפורים מצוירים".
העלה את המופעים לילדים: "סיפורי תורת המזרח", "מעשיות קלאסיות" ו"יוסף המספר בהופעה חיה".
העלה את המופעים למבוגרים: "סיפורי אהבה: על קנאה, נדודי שינה וחתונה", "סיפורים ברוח: מעשיות עם נשמה יתרה", ו"סיפורי בוכרה היפים".

נהר האמת

בשנת 2000 כתב ואייר את הספר "נהר האמת". הספר יצא בהוצאת "קירות מדברים" בראשון לציון. על הכריכה האחורית נכתב כי הספר הוא "מסע מופלא אל ההווה, אל הקיום המהותי והשמחה הפשוטה. מבוגרים רבים מדי איבדו את הקשר עם שפת המשל והמעשייה הפנטסטית, קשר המחבר אותם קשר המחבר אותם אל הילד הפנימי, הנכסף תמיד אל נהר האמת. אמנות הסיפור העממי היא כלי לעיסוי הנשמה ותרופת פלא עתיקה כנגד יהירות, פחד, ועצבנות". לספר צורף אלבום מוזיקה ובו מוזיקה אתנית להאזנה תוך כדי קריאת הספר.
מהדורה זו נמכרה בכ-15,000 עותקים.
ב-2011 יצא הספר במהדורה שלישית, עם איורים של אליסף מיארה, בהפצת דברי שיר.

משפחה

נשוי לאורנה - מלמדת שיטת ימימה, ואב לשניים. הם מתגוררים באלעד.